Daɣ netta yemma ɛzuzzu tkemmel kan i tuɣmas-nni i yas-d yeqqimen, tekna yak, tekmec : d tamɣart ɣef tikkelt. Lakin, mi d yekcem wemɣar, ad as-d jebbed albeɛd n tmeqlellac-nni n wexxam ara s tettarra d tamacahut : d tayaziṭ wissen anda turew, neɣ d tazabact i yasen yeccaden lmakla, lḥasun, alamma tewwed-d nnuba-s diɣen ula d netta, mi ara s-d yeḥku ay igenni d-yeɣlin f lqaɛa mi yufa yiwen la sen ikess i tebḥirin … Wwaygarasen, wa yettekellix wa.